Cheibit bóo yeó jáapdih Jesús Diosdih “Tʉ́ina caá,
Paá”,
niijnít,
queétdih jeémát ã wʉ̃hʉpjiboó dawá cã́acwã pã́ina ĩtih chãjap wʉt yʉh jĩ.
Jwĩ jwʉ́ʉb chʉ́ʉh jʉ̃ʉ́wʉ́chah,
Jesús jwĩjeéh ã waadcátdihbʉt ĩ enep jĩ.
Caandíh páantjeh pã́i jwʉhna ĩt chãjap wʉt yʉh jĩ.
Tiberias tʉ́tchiboó jʉmniji jãáj chóona ĩ jʉmʉpboó ãt jʉibínap wʉt jĩ.
Pánihna,
Jesús ã wihcatdih ennit,
queét caandíh bidna,
caán jãáj chóonadih waadnít,
Capernaum tʉ́tchina chʉ́ʉh jʉ̃óhnit,
jwiítdih ĩ ñʉʉ́n jʉyʉ́p jĩ.
Pánih ñʉʉ́n chʉ́ʉh jʉinítji,
Jesúsdih jwãáhnit,
caandíh nin pah ĩ niíj ʉʉ́bh joyóp jĩ:
—¿Bohéní,
débólih tibeé ninboó ma jʉ̃óh?
ĩ niijíp jĩ.
Páant ĩ niíj ʉʉ́bh joyóchah joinít,
queétdih Jesús nin pah ã niíj jepahap jĩ:
—Yoobópdih yeebdíh wã naóhna caá.
Dios bʉ́dí ã wẽpatjĩh yeebdíh wã teo wáacachah yʉhna,
‘Caán Dios ã wahni Cristo caá’,
weemdíh ñi niíj jenah joicán beé.
Páant niíj jenah joicán yʉhna,
jwʉ́ʉb jeémp,
wʉd jʉmatdihjeh ñit bid jʉ̃óh tagaá,
páant mʉntih.
Obohjeéhtih,
yoobópdih yeebdíh wã naóhna caá.
Nin baácdih bóo jeémát moopáh bejnijeh caá.
Pánihna,
caán déenadih jíib chãjíhcan,
teocat caá náahap.
Obohjeéhtih,
Diosjeéh tʉ́i jʉmat tʉ́ʉtni jeémát panihniboodíh bidat caá náahap.
Weém nihat cã́acwã ʉ́ʉd jeñé caán jeémát panihnidih wã wʉ̃hna caá.
Wã íip weemdíh páant ã wʉ̃hat tʉ́ʉtʉp be.
Páant wã jʉmatdih yeéb ñi jéihyat pínah niijná,
Dios ã wẽpatjĩh weemdíh ã chãj jʉ́ʉtat tʉ́ʉtʉchah,
yeéb ñi enep be,
Jesús queétdih ã niijíp jĩ.
Páant ã niijíchah joiná yʉhna,
queét caandíh nin pah ĩ jwʉ́ʉb niíj ʉʉ́bh joyóp jĩ:
—¿Ded pah tigaá jwĩ chãjbi,
Dios ã náahatdih chãjat tʉ́ʉt niijná?
ĩ niijíp jĩ.
—Nindih Dios yeebdíh ã chãjat tʉ́ʉtna caá:
‘Wã wahnidih tʉ́i jenah joinít,
ñi jepahaá’,
yeebdíh ã niíj wʉtʉp be,
Jesús queétdih ã niijíp jĩ.
—Meém Dios ã wahni yoobát jʉmna,
ã wẽpatjĩh ma chãj jʉ́ʉt en tigaá bácah,
meemdíh jwĩ jepahat pínah niijná.
Jwĩ nʉowãji jon jã́tih tʉ́tchi wihcapboó maná ĩ niijníjidih ĩt jeémép wʉt jĩ.
Dios naáwátdih naóh yapani nin pah ãt niíj daacáp tajĩ:
‘Jeámant queétdih jeémátdih ãt wʉ̃hʉp wʉt jĩ,
ĩ tʉ́i jeémát pínah niijná’,
ãt niíj daacáp tajĩ.
¿Páant ã chãjatji chah meémboó mata jéih chãj taniít?
caandíh ĩ niijíp jĩ.
—Yoobópdih yeebdíh wã naóhna caá.
Moisésjeh pohba queétdih japmant jʉ̃óhni jeémátdih ã wʉ̃hcap jĩ.
Wã íip jeémát yoobát panihnidih jeámant cã́acwãdih ãpĩ́ wʉ̃hna caá.
Pánihna,
Dios ã wʉ̃hni jeémát panihni japmant dei jʉ̃óhnit,
nihat baácdih moondíh ã báadhdat tʉ́ʉtna caá,
Jesús queétdih ã niijíp jĩ.
—Maá,
yeó jáap jʉmat pah ma niijní jeémátdih jwiítdih ma wʉ̃hʉʉ́,
queét ĩ niijíp jĩ.
—Weem tígaá báadhdat tʉ́ʉtni jeémát panihni caá.
Det weemdíh tʉ́i péenitboodíh jwʉ́ʉb nʉʉgʉ́p wʉnat panihat ã wihcan niít.
Det weemdíh náhninit,
wẽi jenah joinítboodíh taca jootát panihatbʉt ã wihcan niít.
Obohjeéhtih,
yeebdíh jã́tih naóhna,
yoobópdih naóhna beé wã chãjap be.
Yeébboó weemdíh enna yʉhna,
‘Caán Dios ã wahni Cristo caá’,
ñi niíj jenah joicán caá.
Nihat wã íip ã jepahat tʉ́ʉtnitjeh weemdíh ĩ péebipna caá.
Weemdíh pánih péenitdih wã yohcan niít.
Japmant jʉ̃óhna,
wã náahatdihjeh chãjcan,
weemdíh wahni ded pah ã weñat pínahboodíh chãjadih wã jʉ̃ʉ́wʉ́p be.
Nin caá weemdíh wahni ã weñat pínah yoobát:
Nihat weemdíh ã jepahat tʉ́ʉtnitdih bʉʉdácan,
weemdíh caán péeni yeó jáapdih queétdih wã jwʉ́ʉb booaat pínahdih ã náah yacna caá.
Nihat weém ã wʉ̃ʉ́hdih jepahnit,
páantjeh ãjeéh ĩ jʉmat pínahdih wã íip,
weemdíh wahni,
ã náah yacna caá.
Pánihna,
péeni yeó jáapdih queétdih wã jwʉ́ʉb booabipna caá,
Jesús ã niijíp jĩ.
“Weém japmant jʉ̃óhni jeémát panihni tigaá wã jʉmʉp”,
Jesús ã niijíchah joinít,
jwĩ maátaboó caandíh íijnit,
tʉbit ĩ míic niijíp jĩ.
—¿Nin Jesús José wʉ̃ʉ́h nihcan niít?
Ã íip,
ã íindihbʉt jwiít jwĩ jéihna caá.
Pánihna,
jwiít panihnijeh mʉn tigaá.
Pánihni jʉmna yʉhna,
¿dépanihna “Japmant jʉ̃óhni wã jʉmna caá”,
ã niíj?
ĩ míic niijíp jĩ.
Queét páant ĩ míic niijíchah joinít,
Jesús queétdih nin pah ã jwʉ́ʉb niíj jepahap jĩ:
—Weemdíh yeejép ñi niijcá bojoó.
Det ĩ jenah joyátjĩhjeh weemdíh ĩ jéih jepahcan niít.
Obohjeéhtih,
wã íip,
weemdíh wahniboó,
‘Caán Dios ã wahni Cristo yoobát caá’,
queétdih ã niíj jenah joyát tʉ́ʉtna caá,
wãjeéh ĩ péeat pínah niijná.
Páant ã chãjcah,
det wĩ́ihwã pínah ĩta jéih jʉmcan tagaá.
Pánihna,
péeni yeó jáapdih weemdíh jepahnitjidih wã jwʉ́ʉb booabipna caá.
Dios naáwátdih naóh yapanitboó nin pah ĩt niíj daacáp tajĩ.
‘Dios queét nihatdih ã bohébipna caá’,
ĩt niíj daacáp tajĩ.
Pánihna,
nihat wã íip ã bohéátdih joinít,
weemdíhbʉt ĩ jepahbipna caá.
Pánih jepahnit wĩ́ihwã ĩ jʉmbipna caá.
“Wã íipdih ded ã encan caá.
Weém ã wahnijeh caandíh wã enep jĩ.
Yoobópdih yeebdíh wã naóhna caá.
Det weemdíh jepahnit páantjeh wã íipjeéh ĩ tʉ́i jʉmbipna caá.
Weém báadhdani jeémát panihni wã jʉmna caá.
Ñi nʉowãji tʉ́tchi wihcapboó manádih jeémpna yʉhna,
ĩt wʉnʉp wʉt jĩ.
Obohjeéhtih,
japmant jʉ̃óhni wã niijní jeémát panihnidih ded jeémpna,
iiguípna ã bejcan niít.
Weém japmant jʉ̃óhni báadhdani jeémát panihni wã jʉmna caá.
Caán jeémát panihnidih jeémpnitjeh wã íipjeéh páantjeh ĩ jʉmbipna caá.
Caán báadhdani jeémát panihni wĩ́ih bácah ã jʉmna caá.
Pánihna,
wĩ́ih bácahdih wã wʉ̃hbipna caá,
nihat baácdih moón wã íipjeéh ĩ tʉ́i jʉmat pínah niijná.
Pánih wʉ̃hna,
nihat cã́acwãdih wã wʉn wʉ̃hbipna caá”,
Jesús ã niijíp jĩ.
Páant ã niijíchah joinít,
jwĩ maátaboó,
queétjeh nin pah ĩ niíj míic wéhenap jĩ:
—¿Nin dépanih tigaá ã́ih bácahdih jeémát pínah panihni ã wʉ̃hbi?
ĩ míic niijíp jĩ.
Páant ĩ niijíchah joinít,
Jesús nin pah queétdih ã niijíp jĩ:
—Yoobópdih yeebdíh wã naóhna caá.
Weém nihat cã́acwã ʉ́ʉd jeñé wã jʉmʉchah,
ded wĩ́ih bácah panihnidih jeémpcanni,
wĩ́ih meép panihnidih babhcanni wã íip pebhboó ã bejcan niít.
Ded wĩ́ih bácah panihnidih jeémpni,
wĩ́ih meép panihnidih babhnidih péeni yeó jáapdih wã jwʉ́ʉb booabipna caá.
Caánboó wã íipjeéh páantjeh ã jʉmbipna caá.
Wĩ́ih bácah ñi jeémát yoobát panihni,
wĩ́ih meépbʉt ñi babhbat yoobát panihni ã jʉmna caá.
Det wĩ́ih bácah panihnidih jeémpnit,
wĩ́ih meép panihnidihbʉt babhnit,
weém biícdih ĩ tʉ́i jʉmbipna caá.
Weembʉ́t queét biícdih wã jʉmbipna caá.
Wã íip páantjeh jʉmni weemdíh wahna,
weemdíhbʉt páantjeh jʉmni ã jʉmat tʉ́ʉtna caá.
Páant ã chãjat dée,
jeémátdih ñi bidat pah,
ded weém páantjeh jʉmnidih bʉ́dí bidna,
caandíh wã íipjeéh páantjeh jʉmni wã jʉmat tʉ́ʉtbipna caá.
Bʉtéh yeebdíh wã naóhni jeémát panihni Dios pebhmant dei jʉ̃óhni caá.
Caán jeémát panihni jwĩ nʉowãji ĩ jeémpni maná panihni nihcan caá.
Queétboó caán jeémátdih jeémpnitji ĩt wʉnʉp wʉt jĩ.
Obohjeéhtih,
bʉtéh wã naóhni jeémát panihniboodíh ded jeémpni wã íipjeéh páantjeh ã jʉmbipna caá,
Jesús ã niijíp jĩ.
Capernaum tʉ́tchidih moón ĩ míic wáacat mʉʉ́boó Jesús queétdih páant ã niíj naóh bohénap jĩ.
Dawá jwĩjeéh péenit Jesús ã bohéátdih joinít,
nin pah ĩ niíj wéhenap jĩ:
—Jesús nin ã bohéát bʉoni yoobát ã jʉmʉchah,
caandíh jwĩ joííhcan caá,
queétjeh ĩt míic niijíp tajĩ.
Páant ĩ míic wéheatdih jéihnit,
Jesúsboó queétdih nin pah ã niíj ʉʉ́bh joyóp jĩ:
—¿Nin wã bohéátdih joiná,
ñi íij niít?
Weém,
nihat cã́acwã ʉ́ʉd jeñé,
jã́tih wã jʉmʉpjiboó wã jwʉ́ʉb pʉ́ʉh laab béjechah enna,
¿ded pah ñita niíj jenah joí?
¿Caandíhbʉt ñita íij taniít?
Dios ã wahni Tʉ́ini Espíritu cã́acwãíh caolihdih ã booana caá.
Cã́acwãjeh ĩ́ih caolihdih ĩ jéih booacan caá.
Pánihna,
wã naáwátdih ñi tʉ́i jenah joyóchah,
Tʉ́ini Espírituboó ñíih caolihdih ã booabipna caá.
Obohjeéhtih,
páant ã jʉmʉchah yʉhna,
‘Caán Dios ã wahni Cristo nihcan caá’,
biquína ñi niíj jenah joiná caá,
Jesús ã niijíp jĩ.
Jesús páant niíj jenah joinítdih jã́tih ãtát jéihyep tajĩ.
Pánihna,
caandíh eníhcannitdih dʉó wáini pínahdihbʉt ãtát jéihyep tajĩ.
Páant niíj naóh péanit,
nin pah ã jwʉ́ʉb niíj naáwáp jĩ:
—Nin pah yeebdíh wã niíj naáwáp yʉh be:
‘Wã íipboó cã́acwãdih weemdíh ã jepahat tʉ́ʉtcah,
det wĩ́ihwã pínah ĩta jéih jʉmcan tagaá’,
wã niijíp be,
Jesús queétdih ã niijíp jĩ.
Páant ã niijíchah joiná,
dawá jwĩjeéh péenitji Jesúsdih wẽican,
ĩ cádahap jĩ.
Páant ĩ cádahachah ennit,
Jesús jwiít docewã ã bohénitboodíh nin pah ã niíj ʉʉ́bh joyóp jĩ:
—¿Yeebbʉ́t weemdíh ñi cádahmi naniít?
ã niijíp jĩ.
Páant ã niíj ʉʉ́bh joyóchah joinít,
Simón Pedro nin pah ã niíj jepahap jĩ:
—Obohjeéhtih,
Maá,
jwiítdih biíh bohéni ã wihcan caá.
Diosjeéh páantjeh jwĩ jʉmat pínah niijná,
ma naáwátjeh jwiítdih ã tʉ́i jéihyana caá.
Pánihna,
jwiítboó meemdíh jepahnit,
‘Meém tʉ́ini,
Dios wʉ̃ʉ́h,
ã wahni caá’,
jwĩ niíj jéihna caá.
Pánih jéihnit,
meemdíh jwĩ cádahcan niít,
ã niijíp jĩ.
Páant ã niijíchah joinít,
Jesús jwiítdih nin pah ã niijíp jĩ:
—Weém yeéb docewãdih wã ñíwip yʉh jĩ.
Obohjeéhtih,
biíc ñijeéh jʉmni nemépíh pínah ã jʉmna caá,
ã niijíp jĩ.
Páant niijná,
Judas,
Simón Iscariote wʉ̃ʉ́hdih niijná ãt chãjap tajĩ.
Judas jwiít Jesús ã bohénitjeéh jʉmna yʉhna,
Jesúsdih eníhcannitdih dʉó wáini pínah ã jʉmʉp jĩ.